
Kiingereza 


Kiingereza ni lugha ya jamii ya Kigermanik cha Magharibi iliyokua 
nchini Uingereza kwa muda wa miaka 1,400. 

Leo, zaidi ya wasemaji milioni mia nne duniani wanazumgumza 
Kiingereza kama lugha ya kwanza. Watu wengi zaidi 
wanazumgumza Kiingereza kama lugha ya pili , kwa sababu ni 
muhimu sana kwenye nyanja za mawasiliano, sayansi na uchumi wa 
kimataifa. 


Yaliyomo 

Historia ya Kiingereza 

Mwanzo wa lugha 

Uvamizi wa Waanglia-Saksoni: kuja kwa Kigermanik 

Uvamizi wa Wanormandy: kuja kwa Kifaransa, lugha 
mbili kando 

Kuingiliana kwa lugha zote mbili: Kiingereza cha Kati 
Kiingereza cha Kisasa 

Uenezi wa Kiingereza duniani 

Kiingereza barani Afrika 

Marejeo 
Viungo vya nje 



Historia ya Kiingereza 


Mwanzo wa lugha 

Lugha ya Kiingereza ilianzia huko Uingereza kutokana 
na kuingiliana kwa lugha mbalimbali, hasa lugha za 
kale za Ujerumani, Denmark na Ufaransa. 

Sehemu ya kusini ya kisiwa cha Britania ilikuwa ndani 
ya Dola la Roma hadi mwanzo wa karne ya 5. Wenyeji 
walitumia lugha ya Kikelti pamoja na Kilatini cha 
Waroma, hasa mjini. 


Uvamizi wa Waanglia-Saksoni: kuja kwa 
Kigermanik 



Buluu nyeusi: Nchi ambako Kiingereza ni lugha 
ya kwanza ya wananchi wengi; 
buluu nyeupe: nchi ambako Kiingereza ni lugha 
rasmi lakini si lugha ya kwanza ya watu wengi. 



















Baada ya Waroma makabila kutoka Ujerumani wa kaskazini na Denmark walianza kuvamia kisiwa hicho. 
Katika mwendo wa karne mbili waliteka sehemu kubwa ya Britania isipokuwa sehemu za magharibi kama 
vile Cornwall na Wales na sehemu za kaskazini walipoishi Waskoti. 

Wavamizi walileta lugha zao za Kisaksoni na Kianglia (Ujerumani wa Kaskazini) zilizounganika kuwa 
lugha ya Kiingereza cha Kale. Inaonekana ya kwamba wenyeji Wakelti walio wengi walianza polepole 
kutumia lugha ya watawala wapya^, wengine waliuawa au walihamia sehemu zisizo chini ya Waanglia- 
Saksoni. 

Lugha hii iliathiriwa mara mbili. Kwanza Wadenmark ndio waliojaribu kujenga ufalme wao kisiwani. 
Waliteka sehemu za Uingereza ya Magharibi. Kiasi cha maneno kutoka lugha yao kimeingia Kiingereza cha 
kale kama Wales. 


Uvamizi wa Wanormandy: kuja kwa Kifaransa, lugha mbili kando 

Mwaka 1066 jeshi la Wanormani kutoka Ufaransa wa Kaskazini walivamia na kuteka Uingereza. 
Wanormani walikuwa wa asili ya Skandinavia lakini walikuwa wameshaanza kutumia lugha ya Kifaransa 
cha kale. Wanajeshi hao walikuwa mabwana wapya wa Uingereza wakitumia Kifaransa chao cha 
Normandy. 

Kwa karne kadhaa lugha mbili zilitumika kandokando: Kiingereza cha Kianglia-Saksoni cha watu wa 
kawaida na kile Kifaransa cha Kinormandy cha tabaka la watawala. Kwa jumla watawala walianza kutumia 
lugha ya raia lakini lugha hii ilibadilika pia kwa kupokea maneno mengi kutoka Kifaransa. Kuna makadirio 
ya kwamba zaidi ya theluthi moja ya maneno yote ya Kiingereza yana asili ya Kifaransa. 


Kuingiliana kwa lugha zote mbili: Kiingereza cha Kati 

Kipindi hiki cha kuingiliana kati ya Kifaransa cha mabwana na lugha ya kawaida kilileta Kiingereza cha 
Kati. Hadi leo asili ya maneno kutoka Kijerumani na Kifaransa ni wazi kabisa. 

Mfano mzuri ni maneno tofauti ya wanyama kadhaa na nyama yao: ng'ombe huitwa "cow" (sawa na 
Kijerumani wa Kaskazini "Kau") lakini nyama yake ni "beef" (kutokana na neno la Kifaransa kwa ng'ombe 
"boeuf"); vilevile "sheep" kwa mnyama kondoo na "mutton" kwa nyama yake (Kijerumani ya Kaskazini: 
"Schaap" - Kifaransa: "mutton"), vilevile swine - pork (nguruwe) na calf - veal (ndama). 

Wakulima wafugaji walitumia lugha yao kwa mnyama - mabwana wasiogusa mnyama lakini hula nyama 
yake waliendelea kutumia neno la Kifaransa kwa ajili ya mnyama yuleyule. Maneno yote mawili yaliingia 
katika Kiingereza cha Kisasa lakini kwa mambo mawili tofauti. 


Kiingereza cha Kisasa 

Kiingereza cha Kisasa kimeanza na tafsiri ya Biblia ya William Tyndale; baadaye na washairi wakuu kama 
William Shakespeare. 

Teknolojia ya uchapaji vitabu ilisambaza lugha hii nchini kote na kupunguza athira ya lahaja mbalimbali. 

Wakati ule Kiingereza kilipokea pia maneno mengi kutoka lugha za Kilatini na Kigiriki zilizokuwa lugha za 
taaluma na sayansi hadi karne ya J.8 kote Ulaya. 




Kiingereza cha Kisasa kimeendelea kurahisisha lugha. Lakini urekebisho wa tahajia umeshindikana hadi leo 
hata kama kulikuwa na majaribio mbalimbali. Kutokana na historia yake Kiingereza kimebaki na tahajia 
isiyolingana na matamshi ya maneno. 


Mwandishi George Bernhard Shaw alionyesha tatizo hilo kwa pendekezo la dhihaka kwamba neno "fish" 
(samaki) liandikwe "ghoti": gh kama sauti ya "f" katika "cough", o kama sauti ya "i" katika "women", na ti 
kama sauti ya "sh" katika "nation". 


Pamoja na hayo, lahaja za Kiingereza zinazidi kutofautiana, zile muhimu zaidi zikiwa zile za Britania na 
Marekani. 


Uenezi wa Kiingereza duniani 


Pamoja na Dola la Uingereza, lugha iliyo ilienea duniani kati ya karne ya 17 na 19. 

Tangu karne ya 19 idadi kubwa ya wasemaji wa Kiingereza hawaishi tena Uingerezea bali Marekani. Katika 
karne ileile Kiingereza kilikuwa lugha ya utawala katika maeneo makubwa ya makoloni ya Dola la 
Uingereza. 

Baada ya makoloni kuwa nchi huru mara nyingi Kiingereza kimeendelea kuwa lugha rasmi za nchi hizo. 

Kutokana na matukio hayo yote, na Marekani kujitokeza katikati ya karne ya 20 kama nchi tawala kisiasa, 
kiuchumi na kiteknolojia, Kiingereza kimekuwa leo lugha ya kwanza ya mawasiliano duniani hata kama si 
lugha yenye wasemaji wengi wa lugha ya kwanza. 

Pia aina nyingi za Krioli na Pijini zimetokana na Kiingereza na kudumu hadi leo. 

Kiingereza ni lugha rasmi pekee katika nchi za Uingereza, Marekani, Australia, Nyuzilandi, Jamaica, na 
nchi nyingine. 

Kiingereza ni lugha rasmi pamoja na lugha nyingine katika nchi nyingi, kwa mfano Kanada (pamoja na 
Kifaransa), India (pamoja na Kihindi na lugha za majimbo), Ireland (pamoja na Kigaelik), Philippines 
(pamoja na Kitagalog). 

Kwa jumla ni lugha rasmi katika nchi karibu 60, mbali ya Umoja wa Mataifa na Umoja wa Ulaya. 


Kiingereza barani Afrika 

Nchi nyingi za Afrika zinatumia Kiingereza kama lugha rasmi, lakini ni Waafrika wachache (isipokuwa 
Waafrika Kusini) wanaoitaja kuwa lugha ya kwanza kwao. Nchi hizo ni Afrika Kusini, Ghana, Lesotho, 
Liberia, Kamerun, Kenya, Namibia, Nigeria, Sierra Leone, Swaziland, Zambia na Zimbabwe. 

Kiingereza kinazumgumzwa pia katika nchi nyingine za Afrika ambapo si lugha rasmi. Lugha nyingi za 
Afrika zimekopa maneno ya Kiingereza. Maneno hayo yamerekebishwa kulingana na sauti ya lugha 
nyingine, kwa mfano: Kiingereza : train — > Kiswahili: treni. 


Marejeo 


1. Celtic and the History of the English Language (http://www.arrantpedantry.com/2014/12/01/celti 
c-and-the-history-of-the-english-language/), blogu ya Jonathan Owen kuhusu athira za Kikelti 
katika Kiingereza cha Kale 





Viungo vya nje 


■ makala za OLAC kuhusu Kiingereza (http://www.language-archives.org/language/eng) 

■ lugha ya Kiingereza katika Glottolog (http://glottolog.org/resource/languoid/id/stanl293) 

■ (en) Muhtasari kuhusu Kiingereza kwenye Ethnologue (http://www.ethnologue.com/show_lang 
uage.asp?code=eng) 

■ Kamusi Hai (http://www.kamusiproject.org) ya Kiingereza - Kiswahili - Kiingereza 

■ (en) More than 20000 English words recorded by a native speaker (http://itcansay.com) 

■ (en) Re-Romanization of English (http://members.multimania.co.uk/rre/RPA-Paper-2007.html) 


Rudishwa kutoka "https://sw.wikipedia. 0 rg/w/index. php?title=Kiingereza&oldid=1112857" 


Ukurasa huu umebadilishwa kwa mara ya mwisho tarehe 11 Mei 2020, saa 08:51. 

Maandishi yanapatikana chini ya leseni ya Creative Commons Attribution-ShareAlike License; matakwa mengine 
yanaweza kutakiwa. Tazama maelezo zaidi ya Matakwa ya Utumiaji. 





